સુત્રોમાંથી જાણવા મળતી વિગત અનુસાર જાફરાબાદના ધોળાદ્રીની સીમમાં આજે બપોરે બાવળની કાંટમાં એક સિંહ યુગલ આવી ચડયુ હતું. જોતજોતામાં આ વિસ્તારમાં વાત ફેલાતા કાળા તડકામાં પણ સિંહ દર્શન માટે લોકો ઉમટવા લાગ્યા હતાં. એવું કહેવાય છે કે અહિં ૩૦ થી ૩૫ શખ્સોનું ટોળુ સિંહ દર્શન માટે એકઠુ થઇ ગયુ હતું. આ સમયે સિંહ યુગલ ગેલ ગમ્મતમાં વ્યસ્ત હતું. દરમીયાન સિંહ દર્શન માટે એકઠા થયેલા ટોળામાંથી કોઇએ કાકરી ચાળો શરૂ કર્યો હતો. એવું કહેવાય છે કે કોઇ શખ્સે સિંહ પર પત્થર ફેંકયો હતો. જેના કારણે સિંહણ એકદમ ઉશ્કેરાઇ ગઇ હતી અને તેણે સીધો જ ટોળામાં ઉભેલા ભુરા રામભાઇ પરમાર પર હુમલો કરી દીધો હતો. સિંહણ એકદમ આ યુવકને ઢસડી બાવળની કાંટમાં લઇ ગઇ હતી. જ્યારે અન્ય તમામ લોકો નાસી છુટયા હતાં. આ સિંહણ એટલી હદે ઉશ્કેરાયેલી હતી કે તેણે યુવકના પાંચ ટુકડા કરી નાખ્યા હતાં. ગભરાયેલા ગામલોકો દ્વારા તુરંત વન વિભાગનેે જાણ કરવામાં આવી હતી. વન વિભાગના સ્ટાફે બાવળની કાંટમાં જઇ તપાસ કરતા યુવકના ટુકડા મળી આવ્યા હતાં. મૃતક યુવાન હિરા ઘસવાનું કામ કરતો હતો અને આજે કારખાનામાં રજા હોવાનું ઘરે હોય બપોરના સમયે સિંહ જોવા ગયો હતો. ઘટનાને પગલે જાફરાબાદ પંથકમાં ચકચાર મચી ગઇ હતી.